करणी सेना का पहला हमला जयपुर में हुआ था, साल भर पहले जब संजय लीला भंसाली पद्मावत की शूटिंग कर रहे थे। इस हमले के बाद अगर राजस्थान सरकार ने इन हिंसक गुंडों को हिरासत में ले लिया होता, तो शायद करणी सेना का नाम तक सुनने को नहीं मिलता आज। ऐसा नहीं हुआ। उलटा राजस्थान की मुख्यमंत्री ने बयान दिया कि भंसाली की इस फिल्म को राजस्थान में नहीं दिखाया जाएगा। ऐसा जब हुआ सर्वोच्च न्यायालय के उस फैसले के बाद, जिसमें इस फिल्म को दिखाने की पूरी इजाजत मिली थी, तो भारतीय जनता पार्टी के अन्य मुख्यमंत्रियों के हौसले बुलंद हुए। इस फिल्म को न दिखाने का आदेश आया महराष्ट्र, गुजरात, मध्यप्रदेश, हरियाणा और उत्तर प्रदेश के मुख्यमंत्रियों की तरफ से। करणी सेना के हौसले बुलंद न होते तो क्या होता? तलवारें लेकर पहुंचे टीवी चैनलों में और जब पत्रकारों ने उनकी हिंसा को लेकर सवाल पूछे, तो धमकाने के अंदाज में सवालों से जवाब दिए- ‘आप बताएं कि आप रानी पद्मिनी के साथ हैं कि अलाउद्दीन खिलजी के साथ।’